Maahanmuuttajataustainen raskaana oleva musliminainen kertoi Iltalehdelle Helsingin Itäkeskuksessa tapahtuneesta kaltoinkohtelustaan.

Musliminainen kertoi Iltalehdelle, että kymmenkunta ihmistä pahoinpiteli häntä Itäkeskuksessa sunnuntaina.

Nainen on neljännellä kuulla raskaana.

Poliisi tutkii tapausta pahoinpitelynä.

Poliisi tutkii Helsingin Itäkeskuksessa tapahtunutta ulkomaalaistaustaisen naisen epäiltyä kaltoinkohtelua. JARNO JUUTI

Poliisi tutkii ulkomaalaistaustaisen täysi-ikäisen naisen epäiltyä kaltoinkohtelua Helsingin Itäkeskuksessa. Sunnuntaina kello 15.20 nainen soitti hätäkeskukseen ja kertoi, että joukko henkilöitä olisi pahoinpidellyt hänet.

Iltalehti sai yhteyden naiseen, joka kertoi olevansa hyvin järkyttynyt tapahtuneesta. Hän on myös neljännellä kuulla raskaana.

Maahanmuuttajataustainen musliminainen on asunut Suomessa lapsesta asti ja puhuu hyvää suomea.

Lähellä tapahtumapaikkaa oli sunnuntaina iltapäivällä käynnissä maahanmuuttovastainen " Suomi ensin " -mielenosoitus. Nimettömänä pysyttelevän nuoren naisen mukaan poliisin kanssa oli sovittu, että kauppakeskus Itiksen liikkeissä sai asioida myös mielenosoituksen aikana. Nainen oli menossa rahanvaihtoliikkeeseen, jonka omistaa somalialaistaustainen mies.

- Kun olin menossa liikkeeseen sisälle, sinne tuli iso joukko mielenosoittajia estämään sisäänpääsyni. Sanoin heille, että poliisi on antanut luvan ja saan mennä asioimaan näihin liikkeisiin. He sanoivat, etten todellakaan saa mennä minnekään. Kun yritin kävellä kohti liikkeen ovea, he tulivat eteeni ja alkoivat töniä minua sekä huutaa rasistisia haukkumanimiä, nainen kertoo.

Poliisit paikalle

Naisen mukaan tönijöitä oli kymmenkunta ja hän huusi apua useaan otteeseen. Poliisit tulivat paikalle muutaman minuutin päästä ja päästivät naisen kauppaan sisälle.

- Vaatteeni ja huivini olivat aivan revityt. Olin niin pettynyt poliisien toimintaan, että soitin hätäkeskuksen kautta toisen poliisipartion paikalle, nainen kommentoi.

Paikalle tullut ambulanssi kehotti naista menemään sairaalaan, mutta hän meni ensin poliisien pyynnöstä tunnistamaan pahoinpitelystä epäiltyjä henkilöitä. Naisen mukaan henkilöt olivat edelleen poliisin tullessa paikalla. Hän tunnisti yhden ja silminnäkijät tunnistivat loput henkilöt.

- Poliisi sanoi, että kutsuu minut kuulusteluun. He aikoivat myös katsoa valvontakameratallenteita, nainen kertoo.

Vasta sunnuntai-iltana nainen oli menossa sairaalaan. Hän kertoi, että häntä huimaa ja on paha olo. Päänsärkyä on myös esiintynyt, mutta ilmeisesti hän välttyi murtumilta.

- Käveleminen on tosin hankalaa, ehkä varpaissa on jonkinlainen nyrjähdys. Isokokoinen mies talloi pahoinpitelyssä varpailleni. Olen edelleen aivan järkyttynyt siitä, että tällaista voi todella tapahtua Suomessa, nainen summaa.

Poliisi vahvisti sunnuntai-iltana, että se tutkii tapahtumia pahoinpitelynä.

Otsikkoa ja juttua päivitetty 12.9.2016. Poliisi tiedotti myöhemmin, että julkisuudessa kerrotun kaltaista ei ole tapahtunut. Asianomistaja on vetänyt vaatimuksensa pois, eikä hänelle aiheutunut vammoja. Asiasta on kuitenkin tehty rikosilmoitus. Poliisi jatkaa asian selvittämistä.